SA Hilux tem Dakar-duineNasser al-Attyah in aksie.Foto: Franck Fife/AFP. Katar se Nasser al-Attiyah het die tweede skof van die moordende Dakar-veldtydren in sy Suid-Afrikaanse geboude Toyota Hilux gewen. Hy het die skof van 457 km – wat ’n stowwerige roete oor die sagte duine van Saoedi-Arabië gevolg het – in ’n tyd van 4:03:18 voltooi. Stephane Peterhansel in sy Mini was tweede, terwyl die wenner van die eerste skof, Spanje se Carlos Sainz, derde klaargemaak het. Al-Attiyah se spogvertoning beteken dat hy nou derde op die algehele punteleer staan en binne trefafstand van die voorloper Peterhansel is. “Dit was ’n goeie dag gewees. Ons het in die eerste skof baie tyd verloor omdat ons geen kanse gewaag het nie. Vandag het ons egter die voet op die versnelpedaal gehou en dinge het baie goed uitgedraai,” het Al-Attiyah gesê. Suid-Afrika se Giniel de Villiers. Foto: Franck Fife/AFP. Die 50-jarige het egter byvoeg dat dit nog vroeg in die tydren is en dat daar nog baie water in die see moet loop voordat die aksie op 15 Januarie tot ’n einde kom. Suid-Afrika se Brian Baragwanath en Tye Perry was 17 minute stadiger as Al-Attiyah. Hulle het egter steeds in die sewende plek klaargemaak, terwyl Giniel de Villiers met ’n 38ste plek tevrede moes wees.